Rosa Tubau i Llorià, directora general de Creació, Acció Territorial i Biblioteques
1.- La teva trajectòria com a regidora de Cultura, Festes i Habitatge de l'Ajuntament de Sitges t'acosta molt al món municipal.
De quina manera es reflectirà aquesta mirada en les polítiques culturals al territori?
L'experiència en l'àmbit local em permet conèixer la importància d'activar i promoure propostes d'arts escèniques, música i arts visuals que puguin programar-se a qualsevol equipament cultural del país.
Un bon exemple de suport en aquests àmbits és el Programa.cat.
En aquests moments de pandèmia cal repensar els requisits del Programa.cat, oferint mesures de flexibilització i mirant de crear nous suports addicionals per a les activitats en els espais escènics.
Alhora també cal ajudar les propostes culturals que cada municipi promou a través del seu teixit associatiu cultural, propostes que dinamitzen la creativitat local, que tenen molt bona acollida i que fan accessible i propera la cultura.
En aquest sentit la crisi de la COVID-19 és una oportunitat de canvi de paradigma per tal que la cultura obtingui el paper clau que ha de tenir en la nostra societat.
2.- La creació és un dels altres pilars d'aquesta Direcció General.
Hi ha talent consolidat i també talent emergent que s'ha d'impulsar.
Com creus que es pot avançar per arribar a ser pioners en creació en les diferents disciplines artístiques?
Comparteixo al cent per cent l'afirmació prèvia a la pregunta.
La creació contemporània sovint no rep l'atenció que es mereix.
Hem de facilitar els espais adequats on aquest talent artístic emergent pugui desenvolupar la seva activitat.
En aquest sentit, el Centres de Creació del país juguen un paper clau per acollir els artistes, oferir entorns de treball i expositius, i alhora per ser un lloc d'intercanvi de coneixement en els diversos àmbits artístics.
No hi ha dubte que tenim el talent artístic i cal que les polítiques públiques culturals l'acompanyin per tal que es pugui desenvolupar en els espais que ho permeten adequadament.
3.- Pel que fa a Biblioteques, fa pocs dies s'ha ampliat en un milió d'euros el fons perquè les biblioteques adquireixin novetats bibliogràfiques en català.
Durant el confinament l'e-biblio ha tingut un gran volum de lectors, augmentant l'hàbit de lectura entre la ciutadania.
Creus que aquest creixement repercutirà positivament en el nombre d'usuaris de les biblioteques?
Insisteixo que la crisi de la COVID-19 ha de servir per adonar-nos de la importància dels hàbits culturals.
En una societat com la nostra, on contínuament estem exposats a tot tipus d'impactes audiovisuals, aquesta situació que vivim ens permet retrobar-nos amb el plaer de la lectura, que sovint es veia relegat només al període de vacances.
El nostre ritme frenètic feia difícil trobar un moment per gaudir de la lectura.
No dubto gens que ara, amb les noves formes de treball i les conductes amb més sostenibilitat, els lectors tornaran a anar a les biblioteques ja sigui presencialment com virtual.
També hi ajudarà que el carnet únic de biblioteques ben aviat serà una realitat.
4.- Fa ben pocs dies el Govern ha declarat la cultura bé essencial.
Amb la situació excepcional que estem vivint, com creus que hem de protegir la cultura per tal que no en sigui una de les grans perjudicades?
Que la cultura hagi estat declarada bé essencial obre un nou marc per al sector cultural fins ara mai assolit.
Per fi es reconeix el paper clau de la cultura en la nostra societat i, per tant, obliga a posar-la al centre de les polítiques públiques i a destinar-hi els recursos necessaris.
Això vol dir que no ens podem permetre retallar els pressupostos destinats a la cultura.
Al contrari, els hem de fer créixer.
Perquè la cultura fa que siguem una societat més sàvia, inclusiva i pròspera.
5.- Per últim, a l'Ajuntament de Sitges es va impulsar l'anomenat "Carnet Blau" per fer més accessible la cultura a persones vulnerables.
Com valoraries les iniciatives d'accessibilitat que s'impulsen des de la Direcció General?
Comparteixo qualsevol acció que vagi encaminada a fer accessible la cultura als col·lectius més vulnerables.
Entenc la cultura com a eina de cohesió social.
L'accés a la cultura també fa que les persones valorem i respectem les cultures que no són pròpies i que actuem d'una manera més oberta i solidària.